৮৪-র শিখ দাঙ্গায় জোড়া খুনে যাবজ্জীবন কংগ্রেস নেতার

নয়াদিল্লি: ১৯৮৪ সালের শিখ দাঙ্গায় জোড়া খুনের দায়ে সজ্জন কুমারকে (Sajjan Kumar) যাবজ্জীবন কারাবাসের সাজা দিল দিল্লি আদালত (Delhi Court)। এক পিতা-পুত্রকে হত্যার দায়ে কংগ্রেস নেতা সজ্জন কুমারকে যাবজ্জীবন কারাদণ্ড দিলেন বিশেষ বিচারক কাবেরী বাওয়েজা (Judge Kaveri Baweja)। অভিযোগকারী ও তদন্তকারীর আবেদন ছিল মৃত্যুদণ্ডের কিন্তু সেই আবেদন খারিজ করেছেন বিচারক।

আদালত জানিয়েছে, কিছু বিষয় নিয়ে বিতর্ক থাকায় মৃত্যুদণ্ডের পরিবর্তে কম সাজা দেওয়া হল। বন্দি অবস্থায় ভালো আচরণের রিপোর্ট রয়েছে। আসামির শারীরিক অবস্থার কথা বিবেচনায় রাখা হয়েছে। সমাজে আসামির পরিচয় রয়েছে। তাঁর সংশোধন ও পুনর্বাসনের সম্ভাবনা আছে। সেই কারণেই যাবজ্জীবন সাজা দেওয়া হল।

আরও পড়ুন: Fourth Pillar | ট্রাম্পের টাকা মোদির পকেটে

অভিযোগকারিণীর স্বামী এস যশবন্ত সিং ও পুত্র এস তরুণদীপ সিংকে বেআইনি জমায়েতের মাধ্যমে সজ্জন কুমার হত্যায় দায়ী বলে এর আগে জানিয়েছিল আদালত।

১৯৮৪ সালের ১ নভেম্বর প্রায় হাজার খানেক জনতার নেতৃত্বে থাকা সজ্জন খুনের নেতৃত্ব দেন বলে অভিযোগ দাখিল হয়। অভিযোগকারিণীর পরিচয় গোপন রাখা হয়। ২০১৫ সালে স্বরাষ্ট্র মন্ত্রকের বিশেষ তদন্তকারী দলের হাতে ১৯৮৪ সালের দাঙ্গার মামলার পুর্নতদন্তের নির্দেশ আসে। ২০২১ সালের ৬ এপ্রিল গ্রেফতার হন সজ্জন কুমার। ১৯৮৪ সালের আর একটি দাঙ্গার মামলায় যাবজ্জীবন কারাদণ্ডে সাজাপ্রাপ্ত হয়ে তিহার জেলে থাকা অবস্থায় গ্রেফতার হন তিনি।